དེ་ལྟར་ཡུལ་འདི་བོད་དང་རིག་གནས་ཀྱི་འབྲེལ་འདྲིས་ཟབ་ལ།འཇང་རྒྱལ་བོའི་མིང་བོད་མིང་བསོད་ནམས་རབ་བརྟན་བཏགས་པས་ཀྱང་འཇང་བོད་གཉིས་བར་རིག་གནས་ཕན་ཚུན་འདྲེས་པ་ཤེས་ཐུབ།སྐད་བརྡའི་ནང་དུ་བོད་སྐད་མང་བར་བཤད་ལ་དུས་ད་ལྟ་ཡང་འཇང་བ་མང་པོས་བོད་བརྒྱུད་ནང་བསྟན་ལ་དད།འགའ་ཤས་ཀྱི་སྟོན་པའི་ཆོས་ལུགས་ལ་དད་པར་བཤད།སྔོན་ཆད་མི་རིགས་འདིའི་མིང་ལ་མོ་ཧྲ་དང་མོ་ཞེ།མི་ཞེ།མོ་སུའོ་ཞེས་འབོད་མྱོང་།འཇང་རང་སྐད་དུ་ཡུལ་འདི་ལ་ཡེ་གོ་ཏེསཞེས་འབོད་ཟེར།བོད་སྐད་ཀྱི་འཇང་གི་དོན་ནི་ཆེན་པོའམ་རྩ་ཆེན་པོའི་དོན་ཡིན།འཇང་རིགས་ཀྱི་སྐད་རིགས་ནི་བོད་འབར་སྐད་ཁོངས་དབྱིས་རིགས་ཀྱི་སྐད་ལག་ཏུ་གཏོགས་ཟེར།སྟོན་པའི་ཡི་གེ་རུ་འབོད་པའི་གནའ་བོའི་འདྲ་གཟུགས་ཡི་གེ་དེ་ཉིད་ཀྱིས་གཙོ་བོ་སྟོན་པའི་རིག་གནས་དང་གསུང་རབ་འབྲི་དུས་བཀོལ་སྤྱོད་བྱེད་པར་བཤད།བློ་ཕམ་པ་ཞིག་ལ་འཇང་རིགས་ཀྱི་ཡུལ་སྲོལ་དང་སྐད་ཡིགརིག་གནས་མང་པོ་ཞིག་གྲངས་ཉུང་མི་རིགས་གཞན་དག་དང་འདྲ་བར་རྒྱ་མཚོ་ཆེན་པོའི་ནང་དུ་ཁ་བ་བཞིན།རྒྱ་རིགས་ཆེན་པོའི་སྤྱི་ཚོགས་ནང་ཡོངས་སུ་འཐིམ་སྟེ་ནུབ་ནས་འགྲོ་བཞིན་འདུག་པའི་ཚོར་སྣང་ཞིག་གིས་ཡོངས་སུ་མི་གཏོང་བར་བྱེད།